מאיר אבוחצירא

רבי מאיר שלום אבוחצירא (מכונה הבאבא מאיר; ה'תרע"ז, 1917 – י"ז בניסן ה'תשמ"ג, 31 במרץ 1983) היה ראש ישיבה ומקובל מרוקאי-ישראלי.

קורות חיים
נולד במחוז תאפילאלת שבמרוקו, בן בכור לרבי ישראל אבוחצירא, ה'בבא סאלי', ולרבנית פרחה (לבית אמסלם).

בתור נער נודע כעילוי ובעל זיכרון, וביום בר המצווה שלו נבחן אצל אביו על כל ספר שב שמעתתא, כשאביו העיד עליו שידעו היטב.

בהיותו צעיר לימים נישא לרעייתו הרבנית שמחה לבית שוקרון מעיר מלייה, אמם של בנותיו ורוב בניו.

בהיותו כבן עשרים הלך לבית הדין הגדול ברבאט - בירת מרוקו, כדי להיבחן לדיינות. למרות קושי המבחנים הוא עמד בהם בהצלחה רבה, עד שאב בית הדין כתב לאביו "בנו הצעיר נ"י בא להיבחן ונמצא בוחן", מכתב זה שמור בין בני המשפחה עד היום.

בשנת ה'תש"ב, בהיותו כבן 25 שנים הוסמך לרבנות.

בשנת ה'תש"ה מונה לרבה של העיר מידלת  שבמרוקו ולאחר מכן לראש ישיבת תומכי תמימים של חב"ד בעיר.

בשנת ה'תשי"ג מונה לרבה של העיר ארפוד.

בט' באב ה'תשכ"ה (חל בשבת) נפטרה רעייתו שמחה, ונקברה במקנס. באותה שנה עלה לישראל והתיישב ביבנה, ולאחר מכן באשדוד.

לאחר מכן נישא בשנית לרבנית מזל אשר נודעה כצדקת גדולה, ונולד להם בנו הרב ישועה ורחמים.

העידו עליו כי שלט בעל פה בתלמוד הבבלי כולו, עד שלא נזקק להחזיק בפניו גמרא כלל. הוא נודע גם בשמירת העיניים שלו, והתפרסם כבעל מופתים. אנשים החלו לקבל את עצתו וברכותיו כבר בחיי אביו.

בסוף ימיו חלה ונפטר באשדוד בחול המועד פסח - י"ז בניסן ה'תשמ"ג, כשנה לפני פטירת אביו.

נקבר בבית הקברות בהר הזיתים. רעייתו מזל ובנו רבי אלעזר נקברו בהמשך לצידו.

 הנצחתו 
ממוזער|בית המדרש 'קול שמחה' ברכסים, ע"ש הרבנית שמחה - אשת רבי מאיר אבוחצירא
בניו ונכדיו נוהגים לחגוג את יום ההילולה שלו, בעריכת סעודה בהשתתפות קהל רב.

 בעיר נהריה הוקמה ישיבת 'אור מאיר שמחה' על שמו.
 במושב מירון הקים בנו רבי רפאל אבוחצירא את בית המדרש "מאיר עיני ישראל", על שם רבי מאיר ואביו - בבא סאלי.
 בעיר רכסים הקים בנו הרב דוד חי אבוחצירא בית מדרש גדול בשם "קול שמחה" - על שם אמו - הרבנית שמחה, אשת רבי מאיר.
 מכון "אור לישרים אור מאיר שמחה" להוצאת כתבי רבני משפחת אבוחצירא קרוי על שמו.

 שיריו 
רבי מאיר כתב וחיבר עשרות שירים, חלקם מוכרים ונפוצים בין קהילות יהודי מרוקו כגון "יחיד רם יערות חושף" ועוד. שיריו קובצו יחד בספר יגל יעקב.

 משפחתו 
אשתו הראשונה - הרבנית שמחה, אמם של רוב בניו וכל בנותיו, נפטרה במרוקו בט' באב ה'תשכ"ה בגיל מ"ה שנים, ונקברה במקנס.

אשתו השנייה - הרבנית מזל, אמו של הרב ישועה ורחמים, נפטרה בח' באב ה'תשע"ה בגיל 85 ונקברה לצידו בהר הזיתים.

 בניו 
 רבי אלעזר אבוחצירא מבאר שבע
 רבי דוד חי אבוחצירא - רבה הראשי של נהריה לשעבר
 רבי רפאל אבוחצירא מאשדוד
 רבי יקותיאל אבוחצירא מאשדוד
 רבי ישועה ורחמים אבוחצירא, ראש כולל באשדוד (מאשתו השנייה)

 בנותיו 
 אסתר, אלמנת הרב אליהו איטח מירושלים
 שולה (סוליקה), אשת הרב עמינדב מכלוף קריספין - רב העיר קריית ביאליק
 זהרי, אשתו של הרב חיים פינטו - רב הערים אשדוד וקריית מלאכי. בנם הוא הרב יאשיהו פינטו.
 מרגלית, אשת הרב יוסף טולדאנו, רבה של גבעת זאב (נפטרה בשנת תשע"ד)
 יוכבד, אשת הרב יעקב אבוחצירא, רב המועצה אזורית גזר, ראש ישיבה וכולל 'אשל אברהם' ברמלה. בנו של רבי אברהם אבוחצירא.

קישורים חיצוניים



סיקור נדיר על חיי 'בבא מאיר' וחיי בנו 'הרב בן טוב' ביום שמחת בנו 'בבא אלעזר'
 הרב בניהו שמואלי שליט"א מספר על רבי מאיר זצוק"ל סיפורים נדירים.

הערות שוליים

קטגוריה:ישראלים ילידי מרוקו
קטגוריה:רבנים ספרדיים ישראלים
קטגוריה:מקובלים ישראלים
קטגוריה:עולים בשנות ה-1960
קטגוריה:משפחת אבוחצירא
קטגוריה:אשדוד: רבנים
קטגוריה:ארפוד: רבנים
קטגוריה:רבנים מרוקאים ישראלים
קטגוריה:יהודים הקבורים בהר הזיתים: חלקת הספרדים
קטגוריה:ישראלים שנולדו ב-1917
קטגוריה:ישראלים שנפטרו ב-1983